Spišská Stará Ves

**Spišská Stará Ves** (, , , gor. Iglōv) je mesto na Slovensku na severe Spiša, centrum oblasti nazývanej Zamagurie. Je tretím najmenším mestom na Slovensku.

## Geografia
Mesto leží medzi Spišskou Magurou a hraničnou riekou Dunajec. Po západnej strane sa vinie hranica s Poľskom. Na východnej strane je národný park Pieniny. Mesto je centrom celého Zamaguria, ktoré pozostáva z 19 katastrálnych území.

### Mestské časti
Spišská Stará Ves má dve časti:
* Spišská Stará Ves
* Lysá nad Dunajcom

V Lysej nad Dunajcom je hraničný priechod s Poľskom, ale bez hraničnej kontroly, lebo od 21. decembra 2007 sú Slovensko a Poľsko súčasťou schengenského priestoru. Nachádza sa tu len pár domov. Pôvodne obec vznikla ako majer Červeného Kláštora. Samostatnou obcou sa stala až v 19. storočí po dosídlení nemeckými kolonistami (nem. Kahlenberg – Lysá hora, gor. Goľembarg).

## Dejiny
Prvá písomná zmienka o meste je z roku 1309 (latinský názov: *Antiqua Villa*). Mesto pravdepodobne existovalo už pred tatárskym vpádom v 13. storočí. V 14. storočí bolo za kolonizačnej činnosti šľachticov z Brezovice dosídlené. V r. 1337 sa dostalo do zemepánskej závislosti Červeného Kláštora a lechnických kartuziánov. Ich nástupcom mesto patrilo až do 19. storočia.

V histórii sa tu niekoľkokrát stretli uhorskí a poľskí králi na mierových rokovaniach. V r. 1423 sa tu zišiel uhorský kráľ Žigmund a poľský kráľ Vladislav, r. 1474 uhorský kráľ Matej Korvín a Kazimír Jagelovský.

Mesto ležalo na významnej obchodnej ceste, konali sa tu pravidelné utorkové jarmoky, jeho obyvatelia boli oslobodení od platenia cla a mýta. Vzhľadom na to obec získala r. 1399 výsady zemepanského mesta s právom dovážať, skladovať a vyvážať pivo, víno a iné nápoje. V 15. storočí bola sužovaná husitmi, epidémiami a hladomormi, v 16. a 17. storočí zase bojmi medzi reformáciou a protireformáciou. 

Neskôr, ešte ako súčasť Uhorska, sa stala centrom okresu. Spišská Stará Ves upadla po roku 1920, keď celá západná časť vtedajšieho okresu pripadla Poľsku (14 obcí). Okresom zostala až do roku 1960, keď bola včlenená do okresu Poprad; od roku 1997 je súčasťou okresu Kežmarok.

Dnešná podoba mesta sa sformovala po mohutnom požiari roku 1878.

## Obyvateľstvo
S počtom obyvateľov 2228 (r. 2011) je tretím najmenším slovenským mestom. Po roku 1989 sa stáva centrom turistického ruchu v Zamagurí. 

V súčasnosti 60 % dospelého obyvateľstva aktívne ovláda goralské nárečie, 40 % ho ovláda pasívne. Medzi deťmi 25 % aktívne, zvyšných 45 % pasívne.

### Nezamestnanosť
Spišská Stará Ves sa nachádza v okrese Kežmarok, ktorý patrí medzi najmenej rozvinuté okresy SR. V roku 2014 dosahovala v okrese miera evidovanej nezamestnanosti hodnotu 25,59 % a v meste Spišská Stará Ves sa nezamestnanosť pohybovala na úrovni 16,5 %. Ľudia zvyknú za prácou dochádzať do okolitých miest za Spišskou Magurou, do zahraničia alebo vykonávajú podnikateľskú činnosť.

## Kultúra a zaujímavosti
náhľad|Kostol Nanebovzatia Panny Márie
náhľad|Historické centrum

### Mestské kultúrne stredisko
V centre mesta je Mestské kultúrne stredisko (MsKS), kde sa konajú kultúrne podujatia. V budove sa nachádza aj kino.

### Kostol
V centre mestečka stojí gotický rímskokatolícky Kostol Nanebovzatia Panny Márie zo 14. storočia s presbytériom zo 14. storočia a hlavným oltárom z r. 1765, ako aj tri prícestné kaplnky (Najsvätejšej Trojice, Premenenia Pána a sv. Šebastiána, všetky z 18. storočia). V kostole sa nachádza prekrásna krstiteľnica z červeného mramoru, ozdobená reliéfom sv. Juraja. Kostol s vežou pripomína svojím tvarom pevnosť.

### Rybníky
Medzi Spišskou Starou Vsou a Lysou nad Dunajcom sa nachádzajú malé rybníčky, hneď pri Dunajci, vhodné na prechádzky a oddych.

### Pltníctvo na Dunajci v Pieninách
Zaujímavou atrakciou je splav Dunajca na tradičných goralských drevených pltiach. Začiatok vyhliadkovej plavby je v Spišskej Starej Vsi po výstupište v Lesnici v dĺžke 14 km. Splav je dopĺňaný výkladom o histórii kraja a jednotlivých útvarov v prielome Dunajca, a tiež goralskou muzikou. Pltnícka sezóna sa začína 1. mája a končí 30. októbra.

### Prechádzky
Určite zaujímavou je prechádzka od budovy colnice popri cintoríne po starej poľnej ceste pozdĺž hranice s Poľskom na *Ševčíkovu samotu*. Je to komplex drevených hospodárskych budov a usadlosť obklopená lesmi, ležiaca hneď pri hranici s Poľskom. Na okolitých kopcoch sa v lete pasú ovce, treba si dávať pozor pred napadnutím psami, ktoré sa tam niekedy pohybujú nekontrolované pastiermi.

### Šport
Pôsobí tu futbalový klub TJ Dunajec Spišská Stará Ves.

## Ubytovanie
Ubytovať sa je možné v hoteli Eland a v penziónoch.

## Referencie

## Pozri aj
* Zoznam kultúrnych pamiatok v Spišskej Starej Vsi

## Iné projekty

## Externé odkazy
* 


Kategória:Okres Kežmarok
Kategória:Mestá na Slovensku
Kategória:Goralské obce na Slovensku